Shell kry wind van voor oor planne met WildekusShell (Argieffoto) Die bewaringsorganisasie Oceans not Oil het ’n petisie opgestel teen die olie-en-gasreus Shell se planne om vanaf volgende maand na olie en gas aan die Wildekus te soek. Die petisie het teen Maandag reeds meer as 84 000 handtekeninge ontvang. Dít volg nadat Shell onlangs aangekondig het dat hy Shearwater GeoServices aangestel het om van 1 Desember namens hom seismiese opnames vanaf Morgansbaai tot by Port St. Johns uit te voer op soek na gas en olie op die seebodem. Dié opnames sal vir vyf maande uitgevoer word waartydens 6 011 km² van die seebodem gedek sal word. Oceans not Oil skop egter daarteen aangesien herhaaldelike skokgolwe gedurende dié tydperk op die seebodem afgevuur sal word ten koste van die seelewe. Volgens die beswaringsgroep sal die skokgolwe deur 3 km van die water en 40 km van die aardkors onder die seebodem dring. Janet Solomon, stigter van Oceans not Oil, wys daarop dat 48 luggewere elke 10 sekondes afgevuur sal word. “In die proses sal die seelewe aan die sensitiewe Wildekus paniekerig raak en skade ly,” sê Solomon. “Baie seediere kan in die komende maande geraak word – walvisse, dolfyne, robbe, pikkewyne, haaie en selfs krappe en piepklein skulpvis sal getref word.”